ལས་ཅན་དག་གི་ལས་རྣམས་ནི།། བསྐལ་པ་བརྒྱར་ཡང་ཆུད་མི་ཟ།། ཚོགས་ཤིང་དུས་ལ་བབ་པ་ན།། འབྲས་བུ་སྨིན་པ་ཉིད་དུ་འགྱུར།། ཞེས་པ་ལྟར་ལས་ཀྱི་རྣམ་པར་སྨིན་པ་ནི་དུས་ལ་བབ་ན་སུས་ཀྱང་བཟློག་པ་མི་ནུས་པས། དཀར་མཛེས་དམྱལ་བ་ལུང་འདབས་ཀྱི་མགར་བ་ཞིག་ལ་གསང་བའི་ཐོག་ནས་དེ་དོན་མངགས་པ་ལམ་ལྷོང་མ་བྱུང་བར་གསང་བ་ཕྱིར་གྱར་གྱིས། སྤྱི་ཚོགས་རིང་ལུགས་ཀྱི་སློབ་གསོའི་འགུལ་སྐྱོད་ཆེན་པོ་དང་གསང་བ་འདི་གཉིས་ཐན་སླེབས་པ་དང་ཐལ་བ་འཕོ་བ་ལྟར་མཉམ་དུ་བྱུང༌། ཧུར་བརྩོན་པ་ཚོས་རྒྱུ་མ་ཕུད་དེད་ཀྱིས་བརྩད་བཅད་པའི་མཐའ་མཇུག་ཏུ་འབྲུ་མངའ་དགེ་བཤེས་ངག་དབང་ཡོན་ཏན་དང་རྗེ་བླ་མ་འདི་ཉིད་བཅས་དཀར་མཛེས་རྫོང་མི་དམངས་ཁྲིམས་ཁང་དུ་གྱོད་བཏུགས་བཙོན་འཇུག་ཐག་གཅོད་བྱས། གྲོང་པའི་ནང་དུ་བརྔོགས་གཤེར་ཞིབ་ཕྲ་བྱས་ཏེ་གསང་བ་ཀུན་ལྷོངས་ལ་བུད༌། རྫོང་དང་ཆུས་ཤང་བཅས་ཀྱི་ལས་བྱེད་པ་ཀུན་ཧ་ལོན་ལོན་དང་ཧོན་འཐམ་འཐམ་བྱས་ཏེ། ལོ་མང་པོ་དེ་འདྲར་གནས་ཚུལ་འདི་ཉིད་གསང་བ་དམ་སྒྲགས་དེ་འདྲ་ག་འདྲ་བྱས་ནས་ཉར་ཐུབ་པ་རེད། ལྷག་པར་ད་ལྟའི་ཆར་ཏང་གི་ཡང་དག་པའི་དབུ་ཁྲིད་ཐོག་ས་སྟེང་འདི་ན་ཆོས་ལུགས་རྨོངས་དད་པའི་རེ་སྟོང་བཅོལ་ས་དགོན་སྡེ་གཅིག་ཀྱང་མེད་པར་བཅོས་བསྒྱུར་བྱས་ཚར་བས་ཁྱེད་ཚོས་ཚོགས་དང་སྒྲུབ་མཆོད་ཚུགས་པའི་དགོན་པ་འདིར་ས་ཞབས་དགོན་པ་འདོགས་རྒྱུ་ཡིན་ཞེས་ཁ་རྡུང་ཡང་ཡང་བཏང་བ་ལ་བརྟེན་ནས་དུས་ཕྱིས་འདི་ལ་ས་ཞབས་དགོན་པ་ཞེས་པའི་མིང་དེ་ཡོངས་གྲགས་ལྟ་བུར་གྱུར། དགེ་རྒན་དམ་པ་ཁོང་གཉིས་གསང་བ་འདིའི་ནད་ཀྱི་འབྱུང་ཁུངས་དང་གདན་གྱི་སྣ་འདྲེན་ལྟ་བུའི་ཕུགས་རྩ་གཏེ་བོ་དེ་ངོས་འཛིན་གྱིས་ནག་ཅན་བཙོན་པའི་གྲས་སུ་རྩིས་ནས་དཀར་མཛེས་མི་དམངས་ཁྲིམས་ཁང་ནས་ཐག་གཅོད་ཀྱིས་གཅོད་ཁྲ་འབྱོར་དོན་བཞིན། བཙོན་ཁང་ནང་ལོ་གཅིག་ལྷག་ཙམ་བཞུགས་དགོས་བྱུང༌། བཙོན་ཁང་དུ་བསྡད་པའི་རིང་སྐྱིད་སྡུག་ལེགས་ཉེས་ཅི་བྱུང་ཡང༌། རྒྱལ་སྲས་ཞི་བ་ལྷའི་སྤྱོད་འཇུག་ལས་འབྱུང་བ་ལྟར་གྱི་སྐྱབས་འགྲོ་ལ་བརྩོན་པ་དང་ལས་དགེ་སྡིག་གཉིས་ཀྱི་རྗེས་སུ་འབྲངས་པ་ཁོ་ནར་དགོངས་ཏེ། དེ་ཡང་བཀའ་བདམས་གོང་མ་ཚོས། བསྟོད་ན་མི་དགའ་བསོད་ནམས་ཉམས་བྱེད་སྒོམས། ། སྨད་ན་མི་ཁྲོ་སྡིག་པའི་ཕྱགས་མར་སྒོམས།། ཞེས་དང༌། བཀའ་གདམས་པའི་དགེ་བཤེས་གླང་རི་ཐང་བ་རྡོ་རྗེ་སེང་གེའི་བློ་སྦྱོང་ཚིགས་བརྒྱད་མ་ལས་འབྱུང་བ་ལྟར། སྡུག་བསྔལ་དང་ལེན་གྱི་བཟོད་པ་དང་བདག་གཞན་ཉམས་བརྗེ་དང་བཏང་ལེན་གྱི་དམིགས་རྣམ་སྦྱངས་པར་རྩེ་གཅིག་ཏུ་འབད་པ་དང༌། བླ་མ་དང་རྗེ་བཙུན་ཙོང་ཁ་པ་ཆེན་པོ་ངོ་བོ་དབྱེར་མེད་དུ་སྒོམ་ནས་རྒྱུན་དུ་དགའ་ལྡན་ལྷ་བརྒྱ་མའི་བླ་མའི་རྣལ་འབྱོར་དང་འབྲེལ་བའི་དམིགས་བརྩེ་མ་བགྲངས་བཞིན་དམིགས་རྣམ་སྦྱངས་པས། མཚན་མོ་ཞིག་གི་རྨི་ལམ་དུ་བཙོན་ཁང་དེའི་ནང་མཆོད་སྒྲོམ་བཀོད་པ་ཤིན་ཏུ་ལེགས་པ་ཞིག་གི་ནང་དུ་ན་བཟའ་ཆོས་གོས་རྣམ་གསུམ་བསྣབས་པའི་རྗེ་ཡབ་སྲས་གསུམ་གྱི་སྐུ་བརྙན་འོད་ལྷམ་མེ་བ་གསུམ་བཞུགས་པ་མཇལ་མ་ཐག རྗེ་ཡབ་སྲས་ཀྱི་གསང་བ་གསུམ་གྱི་ཡོན་ཏན་དང་འཕྲིན་ལས་བཀའ་དྲིན་བཅས་དྲན་ནས་དད་པས་ཡིད་གདུང་བཞིན་མིག་ཆུ་དང་བཅས་ཕྱག་གཉིས་ཐལ་མོ་སྦྱར། གུས་པ་ཆེན་པོའི་སྒོ་ནས་སྐྱབས་འགྲོ་དང་འབྲེལ། རྗེའི་སྐུ་བརྙན་དེའི་དབུ་ཐོད་ལ་ཐོད་པ་གཏུགས་པ་དང༌། རྗེ་ཙོང་ཁ་པས་མར་དབུ་ཐོད་ཐུག་པར་གནང་ནས་དགྱེས་ཤིང་འཛུམ་པའི་རྣམ་པར་མཛད་བྱུང་བས་བཙོན་ཁང་ནང་ཡོངས་རྫོགས་འོད་ཟེར་གྱིས་ཉིན་མོ་ལྟར་གསལ་བར་གྱུར། རྗེ་བླ་མ་ཉིད་དགའ་སྐྱོ་འདྲེས་མས་སྐུའི་བ་སྤུ་ཡང་གཡོ་ཤིང་ལུས་ཀྱི་ཆ་ཀུན་གྲང་སེང་ངེ་བ་ཞིག་བྱས་བྱུང་བ་དང་མཉམ་དུ་གནལ་སད། ད་དུང་བཙོན་ཁང་དེ་ཉིད་འོད་ཟེར་གྱིས་ཉིན་མོ་ལྟར་གསལ་པོ་བསྡད་འདུག་པ་རིམ་བཞིན་ཡལ་ནས་མུན་པར་གྱུར་སོང་བས་གཞི་ནས་མཚན་མོ་ཡིན་པ་ཚོར། དེ་ནས་མི་རིང་བར་ལྷ་བླའི་བྱིན་རླབས་དང་འཕྲིན་ལས་ལ་བརྟེན་ནས་བཙོན་གྲོལ་བྱུང་བ་དང༌། འཁྲུངས་ཁྱིམ་དུ་ཕྱིར་ཕེབས་ནས་ཀྱང་ཉིན་ཞག་འཕྲུག་གཅིག་གི་ཉམས་སུ་ལེན་པའི་རིམ་པ་རྣམས་ཡུལ་དུས་གནས་བབ་ཇི་འདྲ་ཞིག་གི་འོག་ཏུའང་བློས་མ་བཏང་བར་རྒྱུན་ཆགས་སུ་མཛད། ས་དང་གནམ་གཉིས་ཐུག་པའི་ས་མཐའ་ནས།། ས་དབང་ཆེན་མོས་ས་རྟགས་བཀོད་ནས་བཟུང༌།། ས་ཡ་དྲུག་གི་ས་ཁྱོན་ཟླུམ་པོའི་ཁྱོན།། ས་ཟོན་འབུ་བཞིན་ས་འོག་ནུར་མགོ་ཚུགས།། ས་སྐྱོང་མི་དབང་ས་ལཱའི་ནགས་སུ་གྱར།། ས་ཡ་དྲུག་གི་ས་ཁྱོན་མུན་པས་བསྟིམས།། ས་སྲུངས་ཐལ་དཀར་ས་མཐའི་འདམ་དུ་བྱིངས།། ས་སྟེང་འདི་ནི་ས་འོག་དམྱལ་ཁམས་བཞིན།། ས་འདིའི་བདག་པོ་ས་གཞན་གཤེགས་ནས་བཟུང༌།། ས་ཞིང་ནང་དུ་ས་བོན་བཏབ་ན་ཡང༌།། ས་གཞི་ཕལ་ཆེར་ས་བདག་ལག་སྟོང་གིས།། ས་ཟད་ཡུལ་བུད་བྱས་པས་ས་སྟོང་ཆགས།། ས་ཡི་སྟོད་སྨད་གང་དུ་ཕྱིན་ན་ཡང༌།། ས་ཞིང་སྟོན་འབྲས་སྟོང་པའི་མུ་གེ་ཡིས།། ས་ཡ་དྲུག་གི་བོད་འབངས་གནར་བའི་ཚུལ།། ས་ཐོབ་སེམས་དཔས་གསན་ན་སྙིང་རྗེའི་ཡུལ།། ས་ལ་འབྲུ་དྲུག་སྙེ་མ་སྨིན་ན་ཡང༌།། ས་མཚམས་རྒྱལ་པོར་བུད་ལོན་སྤྲོད་ནས་བཟུང༌།། ས་ཡ་དྲུག་གི་བོད་འབངས་ཕལ་ཆེ་བ།། ས་འོག་བང་སོའི་འགྲམ་དུ་རྣམ་ཤེས་འཁྱམས།། ས་སྐྱོང་དམར་པོའི་དར་ཡུག་གཡོ་བའི་གསེབ།། ས་འབུ་ནག་རིལ་འདྲ་བའི་ཋི་བྷོ་ཏ།། ས་འོག་མུན་པའི་གླིང་ནས་འཆི་ལམ་དུ།། ས་ཟད་གཡང་ཁར་འགྲིམས་པའི་རི་དྭགས་བཞིན།། ས་གཞི་ཕལ་ཆེར་མུ་གེས་གནར་ན་ཡང༌།། ས་ཁུག་འདི་ཉིད་ལྟོ་གོས་ལྷུན་གྲུབ་པ།། ས་ཐོབ་སེམས་དཔའ་ཁྱོད་ཀྱི་བཀའ་དྲིན་ལས།། ས་གནས་དཔའ་བོ་གཞན་གྱི་ཐུགས་བསྐྱེད་མིན།། ས་གནས་སེམས་དཔའ་ཁྱོད་ཀྱི་ཐུགས་བསྐྱེད་མཐུས།། ས་ཁུག་ལུང་ཁུག་གྲོང་པ་འདི་དག་ཀུན།། ས་འོག་བང་སོ་བརྩིགས་དགོས་མ་བྱུང་བར།། ས་སྟེང་མི་ཡི་གྲལ་དུ་འཚོ་ཙམ་བྱུང༌།། ས་འདིར་བདེ་སྐྱིད་སྣང་བ་འཆར་བ་དང༌།། ས་ལམ་ལུང་རྟོགས་བསྟན་པ་རྒྱས་པའི་སླད།། ས་བདག་རྒྱལ་ཁྲིམས་བཙན་པོའི་ལྐོག་ནས་ཀྱང༌།། ས་ཞབས་དགོན་པ་བཙུགས་པའི་རླབས་ཆེན་འཕྲུལ།། ས་མཐོའི་དཔའ་བོ་གཞན་གྱིས་འགྲན་བཟོད་མིན།། ས་ཡི་འཁོར་ལོ་ལྗོན་པའི་ཤིང་རྟ་ཅན།། ས་གཞི་སྐྱོང་བའི་སྤྱན་སྟོང་གཡོ་བའི་འཕྲུལ།། ས་ཆེན་འགྲམ་པའི་ཐིག་ལེ་ཡངས་པོའི་ཆེད།། ས་བཞིན་བརྟན་པའི་རིམ་གྲོ་རྒྱ་ཆེར་བསྒྲུབས།། ས་མཐོའི་སྐོར་གསུམ་སྒང་དྲུག་རུ་བཞིའི་ཁམས།། ས་སྤྱོད་ཕྱག་སྟོང་ཕྱག་གི་ཕྱག་མཚན་དུ།། ས་ལེ་སྦྲམ་དང་ཕ་ལམ་དཀར་པོ་ཟུང༌།། ས་འཛིན་ཉི་ཟླས་བརྒྱན་པ་ཇི་བཞིན་བཏེགས།། ས་ལྟར་མི་ཤིགས་བརྟན་པོའི་དམ་བཅའ་ལས།། ས་བརྟོལ་ལྗོན་པ་དངོས་ཀྱིས་མི་མཚོན་པའི།། ས་ཞབས་དགོན་པའི་དཔག་བསམ་ཡོངས་འདུའི་ཚལ།། ས་འདིར་སྨིན་པས་དགེ་ལེགས་འདོད་རྒུ་འཇོ།། ས་འོག་གཤིན་རྗེའི་སྡེ་དཔོན་ཆོས་ཀྱི་རྒྱལ།། ས་རཱ་སྭ་སྟི་ཁྲོས་པའི་དམག་ཟོར་མ།། ས྄་སྐྱོང་དྲག་པོའི་སྐུ་གཞེངས་དགྲ་ལྷ་སོགས།། ས་འདི་སྐྱོང་པའི་འཕྲིན་ལས་གཉན་པོར་བཏོད།། ས་བཅུའི་དབྱིངས་ནས་བདེ་བར་གཤེགས་པ་དང༌།། ས་ལ་གནས་པའི་རྒྱལ་སྲས་དཔའ་བོ་ཚོ།། ས་འདིའི་འགྲོ་བའི་སྡུག་བསྔལ་སྐྱོབ་པ་ལ།། ས་ཐོབ་སེམས་དཔའ་ཁྱོད་ཀྱི་འགྲན་ཟླ་མིན།། ས་ལྟར་བརྟན་པོའི་སེམས་བསྐྱེད་ནས་བཟུང་སྟེ།། ས་བཅུའི་དབང་ཕྱུག་བར་གྱི་སེམས་དཔའི་ཁྲོད།། ས་མོས་ཚལ་ན་ཨུ་དུམྦཱ་ར་དང༌།། ས་ལཱའི་ནགས་ན་ས་བརྟོལ་ཇི་བཞིན་མཛེས།། ཞེས་པ་ཡང་ས་ཞབས་དགོན་པ་ཇི་ལྟར་འཛུགས་ཚུལ་ལས་བརྩམ་པའི་བྱ་དཀའི་སྤྱོད་པ་རྒྱ་ཆེར་སྐྱོང་བའི་རྣམ་པར་ཐར་པ་སྡོམ་ཚིག་ཏུ་བསྡུས་པའི་བར་སྐབས་ཀྱི་ངལ་བསོ་བའི་ཚིགས་སུ་བཅད་པའོ།།